РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/185-20

21. децембар 2020. године

Б е о г р а д

**З А П И С Н И К**

**СА ТРЕЋЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 3. ДЕЦЕМБРА 2020. ГОДИНЕ**

Седница је почела у 13 часова.

Седницом је председавао председник Одбора др Муамер Бачевац.

Седници су присуствовали: Сандра Јоковић, Дејан Стошић, Весна Недовић, Драгана Бранковић Минчић, Драгана Радиновић, Стефан Србљановић и Небојша Бакарец, чланови Одбора.

Седници нису присуствовали чланови Одбора: Драгољуб Ацковић, Андријана Аврамов, Весна Стјепановић, Јелена Михаиловић, Љубо Петровић, Александар Јовановић, Золтан Пек и Селма Кучевић.

Седници су присуствовали заменици чланова Одбора: Миланка Јевтовић Вукојичић, Милан Савић, Дијана Радовић, др Весна Ивковић и Нандор Киш.

По позиву, седници су присуствовали и представници Вестминстерске фондације за демократију: Емил Атанасовски, директор програма Вестминстерске фондације за западни Балкан, са сарадницима Зорицом Гогић и Невенком Станковић, као и Новак Пешић, истраживач на пројекту.

Председавајући је констатовао да су испуњени услови за рад и одлучивање те је упознао чланове Одбора са предлогом

Дневног реда

1. Представљање „Нацрта извештаја о постзаконодавном надзору Закона о спречавању дискриминације особа са инвалидитетом и Закона о запошљавању и професионалној рехабилитацији особа са инвалидитетомˮ који је припремљен у оквиру регионалног програма Вестминстерске фондације за демократију.

Oдбор је једногласно ПРИХВАТИО предложени Дневни ред.

Пре преласка на рад по утрђеном Дневном реду, Одбор је једногласно усвојио записник са Друге седнице Одбора.

ПРВА ТАЧКА ДНЕВНОГ РЕДА: Представљање „Нацрта извештаја о постзаконодавном надзору Закона о спречавању дискриминације особа са инвалидитетом и Закона о запошљавању и професионалној рехабилитацији особа са инвалидитетомˮ који је припремљен у оквиру регионалног програма Вестминстерске фондације за демократију

**Председник Одбора** је поздравио присутне чланове и заменике чланова Одбора, као и представнике Вестминстерске фондације за демократију. Подсетио је да се на данашњи дан обележава Међународни дан особа са инвалидитетом, као и на резултате које је Србија постигла у циљу унапређења положаја особа са инвалидитетом, али и проблеме са којима се особе са инвалидитетом и даље сусрећу. Он је нагласио да ће Одбор, вршећи своју контролну функцију чим се за то стекну услови, а имајући у виду тренутну ситуацију проузроковану епидемијом вируса КОВИД 19, то питање размотрити у ширем кругу учесника, пре свега уз учешће представника и чланова удружења особа са инвалидитетом и ресорних органа и институција. Такође је подсетио на активности Вестминстерске фондације за демократију и њиховој подршци раду Народне скупштине, као и Одбору за људска и мањинска права и равноправност полова. Током претходног сазива Народне скупштине, ова фондација је започела регионални програм у оквиру кога је парламенте у региону западног Балкана тј. њихове одборе надлежне за људска права, упознала са институтом подзаконодавног надзора. Као пилот пројекат у оквиру овог програма предвиђено је да одбори прате спровођење одређеног закона уз подршку коју би обезбедила Вестминстерска фондација за демократију, на начин који постзаконодавни надзор то подразумева. У ту сврху ова фондација је за све одборе, учеснике програма, ангажовала консултанте - истраживаче који су припремили нацрт једне такве анализе. У нашем случају у договору са председницом Одбора из претходног сазива, то је био Закон о спречавању дискриминације особа са инвалидитетом. На данашњој седници Одбор ће се упознати са налазима и препорукама из нацрта овог извештаја, а разултат данашње седнице треба да буде размена мишљења о томе шта Одбор може из делокруга свог рада да учини, пре свега када је реч о људским правима особа са инвалидитетом, како бисмо унапредили законодавни оквир и на која питања у примени постојећих закона посебно треба да обратимо пажњу.

**Емил Атанасовски** је ближе упознао чланове Одбора са статутом и активностима Вестминстерске фондације за демократију. Ова фондација је јавна институција и огранак Министарства за иностране послове и међународни развој Велике Британије и делују у 32 земље света. Сарадња са Народном скупштином траје целу декаду и имају канцеларију у згради Народне скупштине. Са Одбором раде у оквиру пилот пројекта успостављања мреже одбора за људска права и равноправност полова западног Балкана. Пројекат подржава норвешка Влада. Мрежа под називом ХУГЕН је креирана пре око годину дана. Примарни циљ мреже јесте да се успостави нова пракса парламентарног надзора - постзаконодавни надзор. Ова пракса постоји двадесетак година у Европи, али не постоји у нашем региону јер су парламенти пре свега законодавни, а мање је изражена надзорна функција. У Београду је одржана тродневна обука о постзаконодавном надзору. Том приликом су одбори утврдили и предлоге закона које желе да буду анализирани у форми постзаконодавног надзора. Суштина постзаконодавног надзора јесте да прати како се закони након неколико година примене спроводе у пракси. Истакао је спремност фондације да настави сарадњу са Одбором и у наредном периоду.

**Новак Пешић**, истраживач на пројекту о постзаконодавном надзору Закона о спречавању дискриминације особа са инвалидитетом и Закона о запошљавању и професионалној рехабилитацији особа са инвалидитетом, који је ангажован од стране Вестминстерске фондације за демократију, захвалио се председнику Одбора и свим присутнима на времену који су одвојили и уједно изразио задовољство што има прилику да представи увид у примену ова два закона.

Најавио је да сада улазимо у процес новог пописа који, како је планирано треба да има прецизне податке везане за особе са инвалидитетом. Tим Владе Републике Србије за социјално укључивање и смањење сиромаштва - СИПРУ, једно је од најажурнијих тела и њихови извештаји су пуни података. Такође је истакао значај Националне организације особа са инвалидитетом (НООИС) као најмеродавнијег тела које се бави овим питањима и има велик број експерата, чак и у Уједињеним нацијама. Истакао је да се за четрнаест година доста урадило. Имамо Закон о спречавању дискриминације особа са инвалидитетом, први антидискриминациони закон у Србији из 2006. године, који је донет пре Закона о забрани дискриминације. Донета је и нова Стратегија у марту 2020. године.

Како је број особа са инвалидитетом по проценама око 700.000, а радно активног становништва има око 200.000 до 300.000, и то није значајније испод европског просека. Велики проблем јесте образовна структура која утиче на запошљивост и економску самосталност који представљају предуслов за интеграцију особа са инвaлидитетом. Од укупног броја особа са инвалидитетом 12,2% није похађало основно образовање, значи да половину од укупног броја људи у Србији који нису завршили основну школу представљају особе са инвалидитетом. Ти подаци се мењају и поправљају и тренутно 32% од укупне популације особа са инвалидитетом је похађало основно образовање, али га није завршило, 3,4% особа је завршило више образовање, а 3,2% је факултетски образовано. Удео жена у укупном броју издржаваних особа са инвалидитетом је 70% што представља одређени изазов. Упозорио је и да постоји тенденција и самих особа са инвалидитетом и код њихових породица да се модел њихове економске независности решава путем пензија.

Што се тиче Закона о спречавању дискриминације особа са инвалидитетом, он није мењан десет година, а допуњен је 2016. године из разлога да се уведе факсимил, тј, потпис у законодавни оквир. Овим законом нису постављене стриктне мере, кажњавање није постављено на начин који би осигурао да се спроводи овај закон, већ се рачунало на општу друштвену свест. Зато је највећа тачка спорења у оквиру овог закона да саме институције нису препознавале да то јесте обавеза коју морају да поштују, већ су се чекале иницијативе од стране особа са инвалидитетом, удружења, Заштитника грађана, донатора.

Конвенција УН о правима особа са инвалидитетом је увела два битна принципа, а то су ,,универзални дизајн,, и разумно прилогођавање. Оба принципа треба да стимулишу државе да прилагођавају своје законе и своје институције на тај начин. Универзални дизајн представља планирање и изградњу на такав начин да се осигура приступачност свим људима без обзира на то да ли имају инвалидитет или не. Закон о изградњи није препознао тај термин, али јесте препознао термин прилагођавања приступачности и захтева да објекти буду приступачни. НООИС је поднела амандмане, покушавајући да интервенише на Закон о забрани дискриминације. Такође наводи, да није развијен један свеобухватан план ревизије приступачности, али у новој стратегији је прописано да ће доћи до новог акционог плана у оквиру кога би могао да се направи посебан акциони план за приступачност. Сама стратегија је дала ту циљну вредност од 10 % на годишњем нивоу да се смањи тј. побољша приступачност. Код запошљавања је 15%, а код приступачности бирачких места 50%. Урађена је Мапа приступачности, која реално приказује који су објекти у Србији приступачни, а који нису. Говорећи о могућности гласања и приступачности бирачким местима, Пешић је истакао да проблем није у Републичкој изборној комисији чијих 800 тимова је ,,пописало све’’, већ у општинама које организују гласање на локацијама које су неприступачне за особе са инвалидитетом. Препорука Министарству државне управе је да мора више да интервенише заједно са општинама преко Сталне конференције градова и општина да се евентуално тражи помоћ подршке кроз одређене фондове. Заштитник грађана, СИПРОМ - Tим Владе Републике Србије за социјално укључивање и смањење сиромаштва и Стална конференција градова и општина 2017. године су покренули модел стимулисања и награђивања општина које највише доприносе, где је један од позитивних примера општина Свилајнац. С обзиром на испреплетаност надлежности Министарства државне управе са Министарством рада и Министарством грађевине, дао је препоруку да се формира координационо тело на нивоу Владе Србије.

У вези Закона о запошљавању и професионалној рехабилитацији особа са инвалидитетом, констатовао је да се види један континуиран напредак у смањивању броја незапослених особа са инвалидитетом. Процењује се да је тренутно укупно запослених око 22.000. Национална служба за запошљавање је једна од најреферентнијих институција. Бави се оспособљавањем, припремом за тржиште рада и проценом радне способности, тачније неспособности. Постоји један озбиљан проблем у прихватању особа са инвалидитетом у радни колектив. Закон је прописао обавезна запошљавања код послодаваца са тачним прописним квотама.

У расправи која је уследила, **Небојша Бакарец** је навео да је веома значајно да особе са инвалидитетом буду равноправни чланови друштва и да доприносе његовом развоју и напредовању, да буду видљиви, укључени, запослени и да не буду дискриминисани. Напоменуо је да се зрелост једног друштва огледа у томе како се оно односи према најмлађима, старима, женама, инвалидима, ромима и ЛГБТQ популацији. Истакао је да су резиме и закључци представљеног извештаја релативно негативни, као и да сматра да је то последица чињенице да је извештај сачињен на основу нерепрезентативних и парцијалних података. Похвалио је напор уложен у израду извештаја и препоручио да прикупљени подаци буду део неког будућег надограђеног извештаја који би био проширен пре свега већим бројем интервјуисаних лица. У наставку излагања нагласио је да је од 2012. године много урађено за побољшање положаја особа са инвалидитетом, како у Београду тако и у осталим деловима Србије, али да није било могуће урадити све што је претходних година пропуштено.

**Сандра Јоковић** је навела да у Србији живи око 700 000 особа са неком врстом инвалидитета, а према истраживању Повереника за заштиту равноправности, поред особа са инвалидитетом, са посебним изазовима се сусрећу и Роми и жене. Похвалила је то што је Република Србија препознала проблеме осетљивих група и омогућила им лакши упис на факултете, лакше добијање ученичких домова и бројне стипендије. Нагласила је да је веома важно да се побољша видљивост ових особа, да прихватимо једни друге без разлика и да сви морају имати једнаке шансе за живот и рад.

**Миланка Јевтовић Вукојичић** је изразила жаљење што због пандемије седници не присуствују представници особа са инвалидитетом и захвалила се аутору на изради извештаја истакавши да је за народне посланике свака размена искуства и знања од изузетног значаја. Навела је да je од 2012. године веома унапређен положај особа са инвалидитетом, али да је та област толико широка да ће увек постојати неко поље које је потребно уредити. Нагласила је да је посебан напредак постигнут у областима образовања и запошљавања особа са инвалидитетом, као и да је у изборном процесу Републичка изборна комисија 2018. године донела протокол о сарадњи са кровном институцијом особа са инвалидитетом како би препознали све препреке и потешкоће и олакшали приступ бирачким местима. Истакла је и то да је од 2014. године са републичког нивоа успостављен наменски трансфер буџетирања према неразвијеним локалним самоуправама да би се у њима развијале услуге социјалне заштите.

**Председник Одбора** је на крају дискусије изнео свој став у вези нацрта извештаја за који мисли да је релативно уравнотежен. Нагласио је да је битно да смо на данашњи Међународни дан особа са инвалидитетом, сагледали један овакав документ. У њему је доста добро приказано шта је Република Србија урадила како на пољу законодавства, и у оквиру акционих планова. На свим пољима наведеним у извештају се виде побошљања, иако нисмо богато друштво, али се са посебном пажњом приступа овим питањима. Приступачност се константно унапређује и прошле године је на заједничкој седници два одбора речено да је уложено око 450 милиона динара за 90 пројеката. Указао је и на стање у Новом Пазару и програме који се дају особама са инвалидитетом, а да буџети опредељени за ове намене расту и у другим градовима у Србији. Расте и број запослених лица са инвалидитетом и то је сигурно знак квалитетног закона који је донет. Очигледно је да постоји воља да се проблеми решавају у складу са могућностима нашег друштва, а да Србија у том смислу предњачи у региону. На крају се придружио честиткама поводом Међународног дана особа са инвалидитетом.

На крају излагања **Новак Пешић** се захвалио свима, а посебно господину Бакарецу на коментарима и сугестијама и истакао је да ће допунити Извештај са подацима везаним за Град Београд. Наглашава да постоји простор за унапређење превоза, услуга асистената, као и запошљавања. Препоруке Одбору су тематски састанци који ће бити фокусирани на проблеме који су идентификовани у извештајима. Такође предлаже да се сегментира и направи краћи извештај по темама и подтемама.

Седница је закључена у 14.40 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац